Pecyn gwybodaeth aelod Bwrdd newydd

Gwahoddir ceisiadau am unigolyn i wasanaethu ar Fwrdd y Coleg Cymraeg Cenedlaethol (y Coleg) fel Cyfarwyddwr Anweithredol ac Ymddiriedolwr.

Mae hwn yn gyfle cyffrous i unigolyn sydd yn awyddus i ddefnyddio’i sgiliau a phrofiadau i ymuno â thîm sy’n arwain corff cynllunio cenedlaethol uchelgeisiol sydd â’r Gymraeg wrth wraidd ei bwrpas a’i weledigaeth.

Mae’r Coleg yn gweithio gyda cholegau addysg bellach, prifysgolion, sefydliadau sy’n cynnig prentisiaethau, a chyflogwyr i greu cyfleoedd hyfforddi ac astudio yn Gymraeg. Ry’n ni’n ysbrydoli ac yn annog pawb i ddefnyddio’u sgiliau Cymraeg.

Ein nod ni fel Coleg yw creu system addysg a hyfforddiant Cymraeg a dwyieithog sy’n agored i bawb ac i ddatblygu gweithluoedd dwyieithog.

Rydym yn chwilio am unigolyn sydd â phrofiad o arwain yn strategol ac sydd â phrofiad ymarferol a diweddar o’r sector addysg drydyddol yng Nghymru.

Mae’r Coleg yn awyddus i sicrhau bod gennym Fwrdd sydd yn adlewyrchu poblogaeth Cymru gyfan. Byddwn yn croesawu yn enwedig geisiadau gan bobl ddu ac Asiaidd a lleiafrifoedd ethnig.

Bydd y penodiad yn cychwyn ym mis Tachwedd 2024 am dymor o bedair blynedd, gyda’r cyfle i wasanaethu am dymor pellach o bedair blynedd.

# Gwybodaeth Gefndir

Gweledigaeth y Coleg yw fod y Gymraeg yn rhan o batrwm dysgu gydol oes pobl Cymru. Mae hon yn weledigaeth arloesol a fydd yn sicrhau fod y Coleg yn gwneud cyfraniad sylweddol at dargedau [*Strategaeth Cymraeg 2050*](https://www.llyw.cymru/cymraeg-2050-strategaeth-y-gymraeg) yn y sector addysg drydyddol.

Rydym yn gorff cynllunio strategol a chenedlaethol, gyda’r Gymraeg wrth wraidd ein pwrpas a’n gweledigaeth. Lansiwyd ein [Cynllun Strategol](https://colegcymraeg.ac.uk/tudalennau-a-y-cynnwys/cynllun-strategol/) pum mlynedd newydd ym mis Chwefror 2020; strategaeth sydd yn adeiladu ar gyflawniadau’r Coleg ers ein sefydlu ac yn sail i raglen waith y Coleg dros y blynyddoedd nesaf.

**Y degawd cyntaf**

Sefydlwyd y Coleg yn 2011 yn dilyn penderfyniad polisi Llywodraeth Cymru i greu sefydliad cenedlaethol i gynllunio a chydlynu darpariaeth cyfrwng Cymraeg yn y prifysgolion, gan weithredu ar sail yr egwyddor bod modd trin a thrafod unrhyw ddisgyblaeth academaidd neu alwedigaethol yn y Gymraeg.

Mae cynnydd sylweddol wedi bod yn ystod y ddarpariaeth cyfrwng Cymraeg yn ein prifysgolion dros y ddegawd diwethaf a bellach mae cymuned gref o ddarlithwyr ac addysgwyr cyfrwng Cymraeg yn gweithio ledled Cymru. Ers sefydlu’r Coleg gwelwyd hefyd gynnydd o dros 2,000 yn y nifer o fyfyrwyr llawn-amser sy’n astudio rhywfaint o’u cwrs addysg uwch drwy gyfrwng y Gymraeg a chynnydd o oddeutu 500 yn y nifer sy’n astudio traean neu ragor o’u cwrs gradd drwy gyfrwng y Gymraeg. Nod y Coleg yw cynnal a chynyddu’r cynnydd hyn dros y cyfnod nesaf ac mae gennym gynlluniau cyffrous i ddenu cynulleidfaoedd newydd at addysg uwch cyfrwng Cymraeg a dwyieithog.

**Ymestyn cyfrifoldebau’r Coleg**

Yn dilyn adolygiad yn 2016/17, penderfynodd Llywodraeth Cymru i ymestyn cyfrifoldebau’r Coleg i gynnwys y sectorau addysg bellach a phrentisiaethau. Mae hyn yn cynnig cyfle arloesol i wreiddio’r Gymraeg mewn colegau addysg bellach ac mewn gweithleoedd ar draws Cymru i raddau nas welwyd o’r blaen. Mae holl ddysgwyr a hyfforddai y sectorau addysg bellach a phrentisiaethau yn gynulleidfa darged i’r Coleg ac felly mae’r cynlluniau sydd wedi eu datblygu yn seiliedig ar fodel cyfannol sydd yn darparu cyfleoedd hyfforddiant sgiliau iaith Gymraeg i bob dysgwr. O ystyried y niferoedd o ddysgwyr a hyfforddeion sy’n cofrestru bob blwyddyn yn y sector ôl-16, a’u cyswllt uniongyrchol â’r economi, cyflogaeth, gwasanaethau cyhoeddus a chymunedau Cymru, mae cyfle euraidd i wneud cyfraniad sylweddol at gyrraedd targedau [*Strategaeth* *Cymraeg 2050*](https://www.llyw.cymru/cymraeg-2050-strategaeth-y-gymraeg) yn ogystal â gwireddu strategaethau Llywodraeth Cymru mewn meysydd eraill.

Ceir rhagor o wybodaeth am waith y Coleg ar [ein gwefan](http://www.colegcymraeg.ac.uk/cy/).

# Materion strategol allweddol

Mae nifer o faterion strategol allweddol a fydd yn effeithio ar y Coleg dros y blynyddoedd i ddod:

* Polisi Cymraeg 2050 Llywodraeth Cymru
* Sefydlu MEDR – y Comisiwn Addysg Drydyddol ac Ymchwil, a dynodiad y Coleg gan Weinidog Addysg Llywodraeth Cymru i ddarparu cyngor i MEDR ar y Gymraeg
* Bil y Gymraeg ac Addysg
* Yr angen i greu gweithluoedd dwyieithog, er enghraifft yn y meysydd Addysg a Iechyd a Gofal Cymdeithasol

# Bwrdd y Coleg

Mae Bwrdd y Coleg yn cynnwys deuddeg o aelodau sy’n Gyfarwyddwyr Anweithredol ac Ymddiriedolwyr. Cadeirydd y Bwrdd yw Dr Aled Eirug. Penodir aelodau’r Bwrdd drwy broses o hysbysebu’n agored.

Mae’r Bwrdd yn darparu arweiniad a chyfeiriad i'r sefydliad trwy bennu cynlluniau, cytuno ar sut a ble y caiff adnoddau eu defnyddio, a thrwy adolygu cynnydd gwaith y Coleg, gan graffu ar sut y mae'n cael ei gyflawni. Mae'r Bwrdd yn cydweithio'n agos â'r Prif Weithredwr a’r rheolwyr wrth gyflawni ei rôl.

Mae’r Bwrdd yn dirprwyo rhai o’i gyfrifoldebau i is-bwyllgorau sefydlog, sef:

* Pwyllgor Archwilio a Risg;
* Pwyllgor Cyllid a Dibenion Cyffredinol;
* Pwyllgor Penodiadau a Safonau Llywodraethiant;
* Bwrdd Academaidd;
* Bwrdd Strategol Ôl-16.

Rhaid i'r Bwrdd sicrhau bod y nodau a'r amcanion a bennwyd gan Lywodraeth Cymru drwy’r llythyr grant blynyddol yn cael eu bodloni a bod y sefydliad yn cael ei redeg yn dda a'i fod yn atebol. Yn gyfansoddiadol, y mae’r Coleg yn gwmni cyfyngedig drwy warant ac mae hefyd wedi cofrestru fel elusen.

Ceir mwy o wybodaeth am y Coleg, gan gynnwys y canlynol, ar ein [gwefan](http://www.colegcymraeg.ac.uk/cy/):

* [Memorandwm ac Erthyglau Cymdeithasu](https://colegcymraeg.ac.uk/tudalennau-a-y-cynnwys/llywodraethiant/y-bwrdd-cyfarwyddwyr/);
* [Adroddiad Blynyddol y Coleg](https://colegcymraeg.ac.uk/tudalennau-a-y-cynnwys/adroddiadau-blynyddol/);
* [Cynllun Strategol y Coleg](https://colegcymraeg.ac.uk/tudalennau-a-y-cynnwys/cynllun-strategol/);
* [Y Cynllun Academaidd Addysg Uwch](https://colegcymraeg.ac.uk/tudalennau-a-y-cynnwys/cynllun-academaidd-addysg-uwch/);
* [Y Cynllun Gweithredu Addysg Bellach](https://colegcymraeg.ac.uk/staff/staff-coleg/cynllun-gweithredu-addysg-bellach-a-phrentisiaethau-cyfrwng-cymraeg-tuag-at-cymraeg-2050-miliwn-o-siaradwyr/);
* Gwybodaeth am y [Bwrdd Cyfarwyddwyr](https://colegcymraeg.ac.uk/tudalennau-a-y-cynnwys/llywodraethiant/y-bwrdd-cyfarwyddwyr/) a’i is-bwyllgorau;
* Gwybodaeth am [grantiau a chynlluniau cefnogi prosiectau](https://colegcymraeg.ac.uk/staff/staff-prifysgol/grantiau/), cynllun y [Darlithwyr Cysylltiol](https://colegcymraeg.ac.uk/staff/staff-prifysgol/darlithwyr-cysylltiol/), y [Cynllun Gwreiddio](https://colegcymraeg.ac.uk/staff/staff-coleg/cynllun-gwreiddio/), a gweithgareddau’r Coleg mewn gwahanol feysydd;
* Gwybodaeth am [ysgoloriaethau israddedig](https://colegcymraeg.ac.uk/myfyrwyr/prifysgol/ysgoloriaethau/) ac [ysgoloriaethau ymchwil ôl-raddedig](https://colegcymraeg.ac.uk/myfyrwyr/astudio-ol-raddedig/ysgoloriaethau-ymchwil/) y Coleg;
* [Newyddion, Digwyddiadau a Blogiau](https://colegcymraeg.ac.uk/newyddion/).

Cyfarwyddwyr presennol y Coleg yw:

* Dr Aled Eirug (Cadeirydd)
* William Callaway
* Pedr ap Llwyd
* Llinos Roberts
* Nia Elias
* Angharad Lloyd Williams
* Meri Huws
* Yr Athro Anwen Jones
* Ann Beynon
* Yr Athro Enlli Thomas
* Rhys Evans
* John Hayes

# Gofynion profiad ac arbenigeddau

Er mwyn sicrhau bod y Bwrdd yn gallu diwallu ei gyfrifoldebau’n gywir ac yn effeithiol, y mae disgwyl i’r aelodau ddod ag amrywiaeth o sgiliau a phrofiad i’r corff. Mae gan yr aelodau presennol gyfoeth o brofiad rhyngddynt mewn nifer o feysydd, gan gynnwys o’r tu allan i’r sector addysg. Mae’r Coleg yn awyddus i ychwanegu at y profiad sydd ar y Bwrdd o’r sector addysg drydyddol yn benodol.

Rydym felly yn chwilio am unigolyn sydd:

* + yn gallu arwain yn strategol ar lefel uchel;
  + ac sydd â phrofiad ymarferol a diweddar o’r sector addysg drydyddol (addysg ôl-orfodol).

Mae’r Coleg hefyd yn awyddus i sicrhau bod gennym Fwrdd sydd yn adlewyrchu poblogaeth Cymru gyfan a byddwn yn croesawu ceisiadau gan unigolion o ystod eang o oedrannau, ardaloedd daearyddol, cefndiroedd a chymunedau amrywiol. Byddwn yn croesawu ceisiadau gan bobl ddu ac Asiaidd a lleiafrifoedd ethnig yn benodol.

# Manyleb rôl Aelod Bwrdd

Mae rôl Aelod o’r Bwrdd yn cynnwys:

* Paratoi ar gyfer, a mynychu, pob cyfarfod o’r Bwrdd a chyfrannu at, a bod yn rhan o, benderfyniadau allweddol yn ymwneud â strategaeth y Coleg;
* Gweithio’n agos â’r Cadeirydd a’r Prif Weithredwr wrth roi cyngor ac anogaeth i’r Coleg mewn perthynas â llunio, datblygu a gweithredu polisi a chyflawni ei gyfrifoldebau a’i amcanion;
* Rhoi cyngor awdurdodol ac amserol i’r Cadeirydd a’r Prif Weithredwr yn ôl y gofyn rhwng cyfarfodydd;
* Fel aelodau unigol, cadeirio neu fod yn aelodau o bwyllgorau sefydlog y Bwrdd a’r Coleg yn ôl yr angen;
* Cyfrannu at effeithiolrwydd cyffredinol y Bwrdd a’i bwyllgorau, a chynnal safonau uchaf llywodraethu corfforaethol, unplygrwydd a thegwch;
* Cyfrannu at sicrhau bod y Coleg yn gweithio’n effeithiol gyda a thrwy sefydliadau addysg uwch ac addysg bellach Cymru a phob corff priodol arall.

# Manyleb Person

* Gallu i feddwl a gwneud penderfyniadau yn strategol ar draws ystod eang o faterion cymhleth, yn ogystal â gallu gweithio’n dda fel tîm er mwyn cynorthwyo i gyflawni penderfyniadau y cytunir arnynt;
* Gallu cyfathrebu’n dda ar lefel Bwrdd;
* Ymrwymiad i sicrhau gwasanaeth o’r ansawdd, effeithlonrwydd ac effeithiolrwydd uchaf;
* Dealltwriaeth o addysg ôl-orfodol cyfrwng Cymraeg;
* Gallu cysylltu’r ddealltwriaeth honno am addysg ôl-orfodol yn ehangach ag anghenion cymdeithasol, economaidd a diwylliannol Cymru, ac â buddiannau’r iaith Gymraeg ac anghenion unigolion, cymunedau a chyflogwyr;
* Ymrwymiad dangosadwy i Saith Egwyddor Bywyd Cyhoeddus (Nolan) a dealltwriaeth glir ac ymrwymiad i faterion cydraddoldeb a pharodrwydd i herio gweithdrefnau gwahaniaethol;
* Ymrwymiad i weithredu er budd y Coleg yn gyntaf, a rhoi unrhyw rwymedigaethau neu ddiddordebau eraill sydd ganddynt yn ail wrth iddynt weithredu eu dyletswyddau fel aelodau o Fwrdd y Coleg;
* Ymrwymiad i nodau’r Coleg o ddatblygu a chynyddu darpariaeth addysg ôl-orfodol drwy gyfrwng y Gymraeg ac yn gefnogol i ethos y Coleg fel sefydliad sy’n gweithredu drwy gyfrwng y Gymraeg;
* Amser i ymrwymo yn llawn i’w rôl fel aelod o Fwrdd y Coleg, yn cynnwys paratoi ar gyfer a mynychu cyfarfodydd.

# Tymor y penodiad

20 Tachwedd 2024 – 19 Tachwedd 2028

Penodir aelodau’r Bwrdd am gyfnod o bedair blynedd, gyda’r posibilrwydd o wasanaethu am un tymor pellach.

# Ymrwymiad o ran amser

Disgwylir y bydd angen i aelodau o’r Bwrdd neilltuo’r hyn sy’n cyfateb yn fras i oddeutu un diwrnod y mis i’r Coleg.

# Iaith weithredol y Coleg

Cymraeg yw iaith weithredol y Coleg. Cynhelir holl gyfarfodydd y Coleg yn y Gymraeg, gan ddarparu cyfleusterau cyfieithu-ar-y-pryd, yn ogystal â phapurau perthnasol yn y Saesneg pan fydd angen. Mae’r Coleg yn croesawu ceisiadau gan bobl nad sy’n siarad Cymraeg ar hyn o bryd.

# Cydnabyddiaeth a Threuliau

Rôl ddi-dâl yw hon. Fodd bynnag, byddwch yn gallu hawlio treuliau teithio a threuliau rhesymol eraill a all godi wrth wneud gwaith ar ran y Coleg.

# Datgan buddiannau

Dylai ymgeiswyr ddatgan unrhyw fuddiannau personol, proffesiynol neu fusnes a all ddylanwadu ar eu barn wrth gyflawni rôl aelod o Fwrdd y Coleg.

# Gwneud Cais

Croesewir ceisiadau gan bob rhan o’r gymuned. Bydd egwyddorion cystadleuaeth deg ac agored yn cael eu gweithredu a gwneir y penodiad ar sail teilyngdod.

Gofynnir i’r sawl sydd â diddordeb ymgeisio i gysylltu gyda Dr Dylan Phillips, Ysgrifennydd y Coleg, ([d.phillips@colegcymraeg.ac.uk](mailto:d.phillips@colegcymraeg.ac.uk)) erbyn 23 Hydref 2024 i drefnu sgwrs ffôn i drafod rôl aelodau Bwrdd y Coleg ymhellach.

Dylid gwneud ceisiadau drwy lenwi’r [ffurflen gais](http://www.colegcymraeg.ac.uk/swyddi) sydd i’w gweld ar wefan y Coleg, a dylai gael ei dychwelyd dros e-bost at [d.phillips@colegcymraeg.ac.uk](mailto:d.phillips@colegcymraeg.ac.uk).

Dylid hefyd llenwi a dychwelyd y ffurflen fonitro cyfle cyfartal.

Y dyddiad cau yw **12.00 ar 30 Hydref 2024**. Ni fydd ffurflenni cais a dderbynnir ar ôl y dyddiad hwn yn cael eu hystyried.

Cynhelir cyfweliadau ar **13-15 Tachwedd 2024.** Bydd yr union ddyddiad yn cael ei benderfynu ar sail argaeledd ymgeiswyr ac aelodau’r panel cyfweld. Gellir cynnal y cyfweliad yn rhithiol neu yn swyddfeydd y Coleg yng Nghaerfyrddin neu Gaerdydd.

Bydd y panel cyfweld yn cynnwys aelodau Pwyllgor Penodiadau a Safonau Llywodraethiant y Coleg, dan gadeiryddiaeth Rhian Huws Williams. Disgwylir i’r rheiny y rhoddir gwahoddiad iddynt ddod i gyfweliad ddangos sut y maen nhw’n bodloni’r gofynion a restrir yn y manylebau rôl a pherson drwy ddefnyddio enghreifftiau a thystiolaeth.